Heidi Grande Røys (Sosialistisk Venstreparti), 2006-03-29:
Lat meg fyrst gi honnør til tidlegare moderniseringsminister Morten Andreas Meyer for eit viktig initiativ til å gi innbyggjarane eit enklare møte med offentleg sektor. MiSide skal gi innbyggjarane ein felles inngang til dialog med og elektroniske tenester frå det offentlege. For å få til MiSide må ein ha sikker innlogging, og difor er Sikkerhetsportalen etablert som ein felles infrastruktur for heile offentleg sektor, ikkje berre for Altinn, som har vore brukarar sidan desember, eller for MiSide, der vi no har starta pilot. Sikkerhetsportalen opna eg i midten av desember. Portalen er oppe og står, og vi er i gang med å teste MiSide i forhold til Sikkerhetsportalen. Sikkerhetsportalen skal gjere det enklare for både kommunale og statlege verksemder å realisere trygg elektronisk samhandling. Samstundes skal brukarane som allereie har ein elektronisk ID til andre føremål, òg kunne nytte denne på offentlege nettstader. Regjeringa Stoltenberg har store ambisjonar på dette området, fordi det er viktig for å realisere dei målsetjingane vi har sett i Soria Moria-erklæringa for digitalisering av tenester, og ikkje minst for fornyinga av offentleg sektor. Den tekniske løysinga for MiSide har vore på plass ei stund, og vi køyrer no pilot for alle dei tilsette i dei sju etatane som leverer tenester til sida, og for dei tilsette i mitt eige departement. Slik får vi luka ut feil, og vi får sett på kva vi må gjere endå betre før vi kan presentere heile sida for innbyggjarane. Etableringa av MiSide og den felles Sikkerhetsportalen for det offentlege inneber eit ganske komplekst samspel mellom mange offentlege verksemder, marknadsaktørar og ulike tekniske løysingar. Den førre regjeringa la til grunn at marknadsaktørane skulle forsyne innbyggjarane med elektronisk ID og elektronisk signatur, som òg skulle kunne nyttast til desse offentlege tenestene. Og det er her det har dukka opp utfordringar knytt til marknaden for elektronisk ID i Noreg. Det har altså vist seg meir krevjande enn det ein tidlegare trudde, å få leverandørar til å levere tenestene sine i den felles Sikkerhetsportalen for offentleg sektor. Ute blant innbyggjarane er det ikkje særleg stor utbreiing av elektronisk ID som kan nyttast i Sikkerhetsportalen, og førebelse vurderingar frå pilotdrifta viser at bruken òg må verte enklare. Lanseringa kan altså ikkje skje før vi har fått ei innlogging som er sikker, og som er enkel, slik at innbyggjarane ikkje dett av lenge før dei har fått teke portalen i bruk. Når ein driv pilotarbeid, risikerer ein at det dukkar opp utfordringar som det tek tid å løyse. Eg meiner at ein har undervurdert kompleksiteten i arbeidet, og ein har vore for optimistisk når ein fastsette tidsplanen. Eg vil korrigere representanten Halleraker i forhold til at prosjektet skulle vere i rute då regjeringa Stoltenberg tok over. Gjennom heile prosjektperioden har ein jamleg utarbeidd risikoanalysar. Gjennom desse risikoanalysane, både før og etter regjeringsskiftet, har det vore kjent i departementet, og av min forgjengar, at det var høg risiko knytt til tidsplanen og at sjansen var stor for at lanseringa av MiSide måtte utsetjast. Eg minner om at statsråd Meyer sjølv utsette lanseringa med eit halvt år, i fjor sommar. Det eg no er i gang med, er i samarbeid med Brønnøysundregistra, som forvaltar avtalen om Sikkerhetsportalen, å vurdere forretningsmodellen for Sikkerhetsportalen. Vi er nøydde til å finne ein modell som er meir attraktiv, både for offentlege verksemder som treng løysingar for sikker kommunikasjon, og for leverandørane av elektronisk ID og signatur. Dette kan eg love representanten Halleraker at vi jobbar med døgnet rundt. Til og med i dag sit mi avdeling i møte med dei aktuelle aktørane, så dette har vi eit veldig høgt trykk på og store ambisjonar om. Men vi kan altså ikkje lansere noko som ikkje er godt nok for innbyggjarane våre, for då er på ein måte vitsen vekk. Det må vere sikkert og enkelt å bruke når vi fyrst skal forenkle offentleg sektor.